Andrea Vadkerti

Andrea Vadkerti (* 26. jún 1974, Nové Zámky) je slovenská televízna moderátorka a biznis koučka.

 Profesionálna kariéra 

Do povedomia slovenskej verejnosti sa zapísala ako prvá moderátorka TV novín komerčnej televíznej stanice TV Markíza. Spolupracovala s rádiom Twist na projekte prvej ženskej talkshow v rozhlasovom éteri. Jej profilové rozhovory uverejňovali na pravidelnej báze aj denníky Pravda a Národná Obroda. Po odchode z komerčnej televízie pracovala na spustení prvej spravodajskej tv stanice v strednej Európe – TA3, kde mala na starosti tréning moderátorov a vývoj nových formátov. Sedem rokov pripravovala pre klub diplomatov a podnikateľov talkshow s politikmi, známu pod názvom Bez kravaty – medzi hosťami boli ministri silových rezortov, guvernéri centrálnej banky aj lídri politických strán z Česka a Slovenska. V roku 2003 spustila prvú dennú televíznu talkshow v krajine s názvom Vadkerti talkshow na verejnoprávnom okruhu STV1. Témy talkshow sa dotýkali aj konfliktných spoločenských tém, ktoré provokovali vášne a narážali na predsudky. Medzi divácky najsledovanejšie patril jej špeciál Matky za mrežami, nakrútený priamo v priestoroch jedinej ženskej väznice, kde v auditóriu sedelo 150 väzenkýň a hosťami boli ženy odsúdené na doživotie. Talkshow sa v éteri udržala tri roky a bola niekoľkonásobne reprízovaná na oboch okruhoch STV. V spolupráci s verejnoprávnou televíziou pokračovala v popoludňajších diskusných formátoch Dámsky magazín a Piknik. V roku 2010 postavila vo vysielaní autorskú interview show Portrét, kde bola jej scenáristkou aj moderátorkou. Po krátkom čase sa talkshow tešila mimoriadnej obľube a stala sa jednou z najsledovanejších mienkotvorných relácií stanice spravodajskej televízie TA3. Medzi hosťami boli mnohé slovenské a zahraničné osobnosti. Medzi najsledovanejšie patrili hĺbkové rozhovory s hokejovou legendou Markom Messierom, finančným mogulom Stevom Forbesom. Jej rozhovor s legendárnym moderátorom Larrym Kingom bol v roku 2011 nominovaný za najlepší rozhovor roka v elektronických médiách. Profesionálna novinárska obec ocenila televízny rozhovor s legendárnym záchrancom židovských detí Nicholasom Wintonom ako Najlepší rozhovor roka v elektronických médiách, Novinárskou cenou 2012. V tomto období bola novinárka pozvaná do mnohých diskusných formátov so zahraničnými hosťami organizovaných na Slovensku a v Česku. 

Stala sa vyhľadávanou moderátorkou konferencií, diskusných fór a politických summitov. Po odsťahovaní do zahraničia sa začala Vadkerti naplno venovať profesionálnemu kaučingu a konzultantskej činnosti. Jej doménou sa stal neurobehaviorálny kaučing a tréning tímovej kolaborácie. V súčasnosti medzi jej klientov patria najmä lídri rýchlo rastúcich sektorov IT a technológií, manažéri transformujúci celospoločenské dianie a vrcholoví reprezentanti Slovenskej republiky. Od roku 2016 je Andrea Vadkerti akreditovanou transformačnou kaučkou a členkou Medzinárodnej konfederácie kaučov ICF v Singapure.

Andrea Vadkerti je rozvedená, je mamou troch detí a žije v Singapure.

 Štúdium 
Vyštudovala európske medzinárodné právo a finančný manažment na Univerzite Komenského v Bratislave.

Absolvovala pracovné stáže vo Spojenom kráľovstve, kde pracovala pre Rádio Trent FM v Nottinghame a vo Washingtone USA si v TV VOA ukončila trojmesačnú stáž pre spravodajských moderátorov. V rokoch 20002002 absolvovala pracovné pobyty v producentskom centre zábavných programov NBC v New Yorku, USA a prípravnú stáž pred spustením dennej talkshow v maďarskej tv stanici RTL klub.

 Profesionálny život 

 Google TV platforma moderátorka hĺbkových rozhovorov so svetoznámymi osobnosťami
 Talkshow Portrét – TA3, 20102013 Novinárska cena 2011, Novinárska cena 2012
 Talkshow s Larry Kingom – 2011 ocenená Novinárskou cenou za najlepší rozhovor roka v elektronických médiách
 Slovenská televízia moderátorka tv relácií Dámský magazín, Piknik
 Interaktívna verejná talkshow s Jackom Welchom – Bratislava, 2004
 Interaktívna verejná talkshow s Philipom Kotlerom – Bratislava, 2002, 2007
 STVR moderátorka dennej Vadkerti Talkshow
 Talkshow Bez kravaty – 2004súčasnosť – Ivan Mikloš, Mikuláš Dzurinda, Andrej Ďurkovský, Eduard Kukan, Eric van der Linden, Vladimír Masár, Ján Majoroš, Ján Počiatek, Ivan Šramko, Elena Kohútiková a ďalší
 TV Markíza moderátorka hlavnej spravodajskej relácie TV Noviny
 Ženská talkshow rádia Twist – 19982000 – Anna Belousovová, Regina Ovesny Straka, Timea Majorošová, Emília Vášáryová, Emília Kováčová, Karin Habšudová, Zdena Studenková a ďalšie úspešné ženy

 Charitatívna činnosť 
 Podporovateľka ženských transformačných programov Atairu a Global institute for extraordinary women GIFEW
 Mentorka Odyssey
 Zakladateľka fondu Live your dream fund
 Predsedníčka správnej rady Slovensko-českého ženského fondu
 Zakladajúca členka Hodina deťom
 Zakladateľka nadácie Pomoc deťom v ohrození

 Referencie 

Kategória:Osobnosti z Nových Zámkov
Kategória:Absolventi Fakulty managementu Univerzity Komenského v Bratislave
Kategória:Laureáti Novinárskej ceny
Kategória:Slovenskí televízni moderátori
Kategória:Slovenskí novinári
Kategória:Slovenskí kouči